Ir-Raba' Pitazz – Paragrafi 1231-1240 Ġ.M.Ġ Illum Ġesu' ġie biex jgħix ġewwa qalbi, Huwa niżel mit-Tron hemm fuq, U l-Mulej Kbir, il-Ħallieq ta' kollox, U Hu ġie għandi taħt l-ispeċi tal-ħobż. O Alla Etern, magħluq ġewwa sidri, Meta jiena għandi lilek, għadni l-Ġenna kollha, U flimkien mal-Anġli nkantlek; Qaddis, Jiena ngħix biss għall-glorja Tiegħek. Mhux Serafin Inti tingħaqad, O Alla, Imma ma' bnedmin msejken Li ma jista' jagħmel xejn mingħajrek; Imma Inti dejjem turi ħniena miegħu. Qalbi hi l-għamara Tiegħek, O Sultan ta' Glorja Eterna; Saltan ġewwa qalbi u kun is-Sid, Bħal f'palazz ta' ġmiel li ma ssibx kliem għalih. O Alla kbir, li ħadd ma jista' jifhmek, Li ndenajt titbaxxa daqshekk, Bl-umilta' kollha jiena nadurak U nitolbok fit-tjubija Tiegħek li Inti ssalvani. Ġ.M.Ġ O ħelwa Omm Alla, Jiena nfassal ħajti fuqek; Inti għalija ż-żerniq jiddi; Fik jiena nintilef, mitlufa f'estasi. O Omm, Verġni Immakulata, Fik hu rifless ir-raġġ divin, Fost it-tempesti, Inti tkun li tgħallimni kif għandi nħobb lill-Mulej, O tarka tiegħi u difiża mill-għadu. Krakovja, 10 ta' Awissu 1937. Swor Marija Fawstina O Ostja Qaddisa, għajn ta' ħlewwa divina, Inti ssaħħaħli ruħi; O Inti ta' Setgħa bla tarf, li sirt bniedem mill-Verġni, Inti tiġi ġewwa qalbi, b'mod sigriet, B'mod lis-sensi jippruvaw jifhmu u ma jirnexxilhomx. Ġ.M.Ġ Krakovja, 10 ta' Awissu 1937 Ir-Raba' Pitazz Kollox għalik, Ġesu'. Nixtieq nadura l-ħniena Tiegħek b'kull taħbita ta' qalbi u, sakemm jiena nista', nagħmel il-qalb lill-erwieħ biex jafdaw f'din il-ħniena, kif Inti stess ikkmandajtni nagħmel, O Mulej. Ġewwa qalbi, ġewwa ruħi, hemm lejl mudlam. L-ispirtu tiegħi sab quddiemu ħajt li ma tinfdux, li ħbieli lil Alla. Imma dan id-dlam jiena ma ġibtux b'idejja. Hija verament stramba din it-tortura li fuqha jiena qiegħda nibża' nikteb b'iktar dettal. Imma wkoll f'dan l-istat, qiegħda nipprova nibqa' fidila lejk, O Ġesu' Tiegħi. Dejjem u f'kollox, qalbi tħabbat biss għalik. 10 ta' Awissu 1937. Illum ġejt lura minn Rabka għal Krakovja. Inħossni marida ħafna. Ġesu' biss jaf kemm qiegħda nbati. Matul dawn il-ġranet, sirt nixbaħ ħafna lil Ġesu' Msallab. Armajt lili nnifsi bil-paċenzja sabiex inkun nista' nfisser lil kull soru għaliex ma stajtx nibqa' hemmhekk; jiġifieri, li saħħti kienet qalbet għall-agħar, għalkemm kont naf fis-sewwa li ċerti sorijiet kienu sejrin jistaqsu l-għalfejn ta' dan, kont naf li dan se jagħmluh, mhux għax kellhom xi simpatija għat-tbatijiet tiegħi, imma biex iżiduli magħhom. O Ġesu', xi dlam hemm madwari u x'baħħ jinsab għaddej minn ġo fija. Imma, Ġesu' tiegħi, tħallinix waħdi; agħtini l-grazzja tal-fedelta'. Għalkemm jiena ma nistax ninfed il-misteru taż-żjara ta' Alla, għandi s-saħħa ngħid: tkun magħmula r-rieda Tiegħek. 12 ta' Awissu. Filwaqt li kien għaddej minn Krakovja, ir-Reverendu Dun Sopocko llum għamilli żjara qasira. Jiena kont ridt narah, u Alla qatagħli xewqti. Dan is-saċerdot hu ruħ kbira, mimlija kollha kemm hi b'Alla. Il-ferħ tiegħi kien kbir ħafna, u jiena rringrazzjajt lil Alla għal din il-grazzja kbira, għax kienet għall-ikbar glorja ta' Alla li jiena kont ridt narah. O Ostja ħajja, O Ġesu' moħbi. Inti qiegħed tara l-istat ta' ruħi. Bil-ħila tiegħi biss minix kapaċi nlissen l-isem Qaddis Tiegħek. Ma nistax noħroġ minn ġewwa qalbi n-nar tal-imħabba imma, filwaqt li ninżel għarkobtejja f'riġlejk, nitfa' fuq it-Tabernaklu l-ħarsa ta' ruħi, ħarsa ta' fedelta'. Ngħid għalik, Int dejjem l-istess, filwaqt li ġewwa ruħi sseħħ bidla. Nittama li għad jiġi ż-żmien meta Inti għad tikxef wiċċek, u bintek għad terġa' tara l-wiċċ ħelu Tiegħek. Ninsab sorpriża, Ġesu', li Inti tista' tinħeba minni għal daqshekk żmien u li Inti tista' trażżan l-imħabba tal-għaġeb li Inti għandek għalija. Fl-għamara ta' qalbi, jiena qiegħda nissemma' u nistenna l-miġja Tiegħek, O Teżor Waħdieni ta' qalbi! Il-Mulej Ġesu' jħares sewwa r-rappreżentanti Tiegħu f'din l-art. Kemm jinsab magħud mill-qrib magħhom; u Hu jikkmandani nagħti l-ewwel post lill-opinjoni tagħhom qabel Tiegħu. Sirt naf x'intimita' kbira hemm bejn Ġesu' u s-saċerdot. Ġesu' jiddefendi dak kollu li jgħid is-saċerdot, u ta' spiss jaqtagħlu x-xewqat tiegħu, u xi drabi jagħmel b'mod li r-relazzjoni Tiegħu stess mar-ruħ tiddependi mill-parir tas-saċerdot. O Ġesu', permezz ta' grazzji speċjali jiena sirt naf b'mod ċar ħafna kemm Int lest li taqsam magħhom il-qawwa u l-misteru Tiegħek, iktar milli tagħmel mal-Anġli. Jiena nifraħ b'dan, għax dan kollu hu għall-ġid tiegħi.
Djarju ta' Swor Fawstina – Ir-4 Pitazz (par.1231-1240)